和君倚藤牀十二韻
作者：司馬光
朝代：宋

paragraphs: 嗟予仕京府，謀祿非謀身。
豈徒勞百骸，消鑠侵天真。
所畏曠官誅，敢辭從事勤。
朝訊獄中囚，暮省案前文。
雖有八尺牀，初無偃息痕。
比歸蹔解带，日没軒窗昏。
援枕未及就，撲面愁飛蚊。
未能習律令，何暇闚皇墳。
夫君天才秀，明潁排糾紛。
右曹況清簡，剸裂奚足云。
未遇且堅卧，逢時將致君。
行當起經濟，膏沐醒吾人。